hotchpotch/miracl-hf-unified huggingface dataset:
Desmond Elliot
Desmond Elliot ni wọ́n bí ní ọjọ́ Kẹrin oṣù Kejì ọdún 1974. Jẹ́ òṣèré orí-ìtàgé, adarí eré àti olóṣèlú ọmọ orílẹ̀-èdè Nàìjíríà Ó ti kópa nínú eré àti àwọn eré àtìgbà-dégbà onípele orí ẹ̀tọ amóhùn-máwòrán tí ó ti jú igba lọ ní orílẹ̀-èdè baba rẹ̀ ati ní òkè òkun. Ó ti gba amì-ẹ̀yẹ fún amúgbálẹ́gbẹ̀ẹ́ ẹ̀dá ìtàn tí ó peregedé jùlọ níbi ayẹyẹ ti Africa Magic Viewers Choice Awards ẹlẹ́kejì irú rẹ̀, ó sì tún ti gba amì-ẹ̀yẹ fún amúgbálẹ́gbẹ̀ẹ́ ẹ̀dá ìtàn tí ó peregedé jùlọ níbi ayẹyẹ ti Africa Movie Academy Awards ẹlẹ́kẹwàá irú rẹ̀. Wọ́n tún yàn án kí ó lọ ṣojú àwọn ènìyàn agbègbè ìjọba ìbílẹ̀ Súrùlérè ní  Ilé ìgbìmọ̀ Aṣòfin ti  Ìpínlẹ̀ Èkó nínú ìdìbò tí ó wáyé ní ọjọ́ kọkànlá oṣù Kẹrin ọdún 2015.
Wọ́n bí Desmond ní agbègbè Olówógbowó ní Ìpínlẹ̀ Èkó, bàbá rẹ̀ jẹ́ ọmọ Yorùbá tí wọ́n bí ní agbègbè Lagos Island, ní Ìpínlẹ̀ Èkó tí ìyá rẹ̀ jẹ́ ọmọ ìlú Illah ní ìjọba ìbílẹ̀ Oshimili North, ní Ìpínlẹ̀ Delta;Ó kẹ́kọ̀ọ́ jáde ní ilé-ẹ̀kọ́ alákọ̀ọ́bẹ̀rẹ̀ ológun ojú òfurufú tí ó sì pada lọ sí ilé-ẹ̀kọ́ St John's College, ní ìlú Jos. Ó kẹ́kọ̀ó gboyè nínú ìmọ̀ okòwò ní iléẹ̀kọ́ gíga ti Yunifásitì Ìpínlẹ̀ Èkó tí ó sì jáde ní ọdún 2003.
Kíkópa nínú eré oníṣẹ́ orí-ìtàgé Demond ni ó jẹ́ wípé ọ̀rẹ́ rẹ̀.kan ni ó ṣokùnfà rẹ̀. Ó bẹ̀rẹ̀ sí ń kópa nínú awọn eré onípele àtìgbà-dégbà ti "Everyday People", "One Too Much" ati "Saints and Sinners". Ó jẹ́ ọ̀kan lára awọn lààmì-laaka òṣèré ní ilé-iṣẹ́ Nollywood, nígbà tí ó ti kópa nínú awọn eré tí ó ti tó ọgọ́rùn ún tí a ti rí "Men Who Cheat", "Yahoo Millionaire" àti "Atlanta". Ní ọdún 2006, wọ́n yàn án fún "Òṣèrékùnrin amúgbálẹ́gbẹ̀ẹ́ tó peregedé jùlọ" nínú amì-ẹ̀yẹ African Movie Academy Award nínú eré "Behind closed doors". Ní ọdún 2018, Desmond pawọ́pọ̀ gbé eré tí akọ́lé rẹ̀ ń jẹ́ "Reloaded". Eré tí wọ́n yàn fún amì-ẹ̀yẹ mẹ́ta ọ̀tọ̀tọ̀ bíi: African Movie Academy Awards ní ọdún 2009. Wọ́n yàn án fún amì-ẹ̀yẹ "Òṣèrékùnrin tí ó peregedé jùlọ" ní ọdún 2009 àti ọdún 2010. Ní ọdún 2014, wọ́n yan Elliot fún àmì-ẹ̀yẹ "African Movie Academy Award" fún amì-ẹ̀yẹ "Òṣèrékùnrin amúgbálẹ́gbẹ̀ẹ́ tó peregedé jùlọ" nínú eré "Finding Mercy"
Elliot kéde ìfẹ́ rẹ̀ láti gbégbá ìbò sí Ilé ìgbìmọ̀ aṣòfin Ìpínlẹ̀ Èkó ní àsìkò ọdún 2014 lábẹ́ ẹgbẹ́ òṣèlú All Progressives Congress. Ó díje sí ipò yí, ó sì wọlé láti ṣojú agbègbè ìjọba ìbílẹ̀ Sùúrùlérè nínú ìdìbò tí ó wáyé ní ọjọ́ kọkanlá oṣù Kerin ọdún 2015.Ní inú oṣù Kẹwàá ọdún 2020 lásìkò rògbòdìyàn End SARS, Wọ́n sọ̀rọ̀ sí Demond látàrí wípé ó fọwọ́ sí kí wọ́n fagi lé àwọn ìròyìn orí ìkanì ìbánidọ́rẹ̀ẹ́ gbogbo tabí kí wọ́na ṣe àgbéyẹ̀wọ̀ gbogbo ìròyìn tí yóò gba ibẹ̀ kọjá. Nínú àwọn fọ́nrán fídíò tí ó ń kọjá nígboro lórí ìkanì ayélujára, wọ́n rí Desmond nínú fọ́rán yí wípé ó ń sọrọ̀ kíkan kíkan tako ìròyìn orí ìkanì ayélujára gbogbo. Bí kò bá rí bẹ́ẹ̀, orílẹ̀-èdè Nàìjíríà yóò bàjẹ́.]
Desmond Elliot àti ìyàwó rẹ̀ ti bímọ mẹ́rin. si tun je agbẹnu sọ fún ilé-iṣẹ́ ì̀bánisọ̀rọ̀ Globacom. Desmond àti ìyawó rẹ̀ ṣe ayẹyẹ ọdún kẹẹ̀dógún lórí ìgbéyàwó wọn ní ọjọ́ Kẹrìndínlọ́gbọ̀n oṣù Kejìlá ọdún 2018.
Sylvia Oluchy
Ngozi Sylvia Oluchi Ezeokafor (tí a mọ̀ bi Sylvya Oluchy) jẹ́ òṣèré orí-ìtàgé ọmọ orílẹ̀-èdè Nàìjíríà.
A bí Sylvia Oluchi ní Ìlú Èkó ó sì dàgbà ní Ìlú Àbújá O kẹ́ẹ̀kọ́ Eré Tíátà ní Yunifásítì Nnamdi Azikiwe ti ìlú Awka, Ìpínlẹ̀ Anámbra
Gẹ́gẹ́bí ó ti ṣe sọ, ìyá rẹ̀ ni ó ṣokùn fa bí ó ti ṣe di ẹni tí n ṣiṣẹ́ eré ìtàgé nígbà kan t́i ìyá rẹ̀ n ṣe àkàwé bí yóó ti ṣe ṣe dáada nídi iṣẹ́ òṣèré, lẹ́hìn ṣíṣe àkíyèsí rẹ̀ pẹ̀lú bí ó ti ṣe maá n sín àwọn olùkọ́ ilé-ìwé rẹ̀ jẹ. Ní ọdún 2011, ó kó ipa ti Shaniqua nínu eré "Atlanta". Nínu àwọn ìfọ̀rọ̀wánilẹ́nuwò kan pẹ̀lú "Best of Nollywood Magazine" àti "YES International Magazine" níbi tí wọ́n tí n bií léèrè láti mọ̀ bóyá ó ní àwọn ààlà nínu iṣẹ́ òṣèré rẹ̀, ó sọ di mímọ̀ wípé òun kò ní ààlà tàbí èèwọ̀ kankan tó bá di ṣíṣe iṣẹ́ òṣèŕe tí òún yàn láàyò. Ó tún jẹ́ kó di mímọ̀ wípé, kódà òun kò ní èyíkèyí ìṣòro pẹ̀lú ṣíṣeré oníhòhò.
Yinka Olukunga
Yínká Olukunga, tí orúkọ àbísọ rẹ̀ jẹ́ Ọláyínká Olukunga, tí a sì mọ̀ sí Nnenna, jẹ́ òṣèré ọmọ orílẹ̀-èdè Nàìjíríà, àti olùgbàlejò lóri ètò tẹlifíṣọ̀nù.
Ó jẹ́ akẹ́ẹ̀kọ́-gboyè láti Yunifásitì ti Ìpínlẹ̀ Èkó, ó sì gbajúmọ̀ fún ètò tẹlifíṣọ̀nù àwọn ọmọdé tí ó maá n ṣe lọ́pọ̀lọpọ̀ fún ilé-iṣẹ́ Wálé Adénúgà . Ó ti sọ ńipa iṣẹ́ ìṣe rẹ̀ pé: "Ṣíṣẹpọ̀ pẹ̀lú àwọn ọmọdé maá n fún òun ní ìdùnnú, bẹ́ẹ̀ sì ni rírí wọn nínu ẹ̀wù ẹ̀rín maá n dá òun lárayá."
Ó ṣe ìgbeyàwó ní ọdún 2014, ó sì ti bí àwọn ọmọbìnrin ìbejì tí orúkọ wọ́n jẹ́ Olivia ati Maia ní 18 Oṣù Kẹẹ̀sán, Ọdún 2015.
Ṣeun Ọmọ́jọlà
Ṣeun Ọmọ́jọlà (tí àbísọ rẹ̀ jẹ́ Olúwaṣeun Ọmọlará Ọmọ́jọlà) jẹ́ akọrin, akọ̀wé orin àti òṣèré ọmọ orílẹ̀-èdè Nàìjíríà. Nígbà kan rí, ó ti lo Vilara gẹ́gẹ́ bi ìnagijẹ rẹ̀ nídi iṣẹ́ rẹ̀ ṣùgbọ́n ó padà wá pinnu láti maá lo orúkọ rẹ̀ gangan tí n ṣe Ṣeun Ọmọ́jọlà. Gẹ́gẹ́ bi akọrin, àkọ́kọ́ orin àdákọ rẹ̀ tí àkọ́lé rẹ̀ jẹ́ 'Mó fẹ báẹ lọ' jẹ́ gbígbéjáde ní Oṣù Kẹẹ̀ta Ọdún 2012.Ṣùgbọ́n ọdún 2003 ni ó ti bẹ̀rẹ̀ sí ní ṣiṣẹ́ òṣèré, ó sì ti kópa nínu àwọn fíìmù Nollywood tó lé ní ogún láti ìgbà náà
Ní ọdún 2016 òun pẹ̀lú Jọkẹ́ Jìgan, Jaiyé Kutì àti Tèmítáyọ̀ Adéníyì dì jọ ṣe "Talonírọ́", èyítí wọ́n ṣe àkọ́kọ́ ìpolówó rẹ̀ ni ilé-ìwé "London Film Academy" ní oṣù kíní ọdún náà. Lẹ́yìnwá ìgbà náà, ó ṣe "Unjustified" pẹ̀lú àjọṣepọ̀ Frederick Leonard, Bọ́lánlé Nínálowó àti Esther Audu.
Lisa Omorodion
Ọmọọba Lisa Omorodion tí a mọ̀ nídi iṣẹ́ rẹ̀ bi Lisa Omorodion jẹ́ òṣèré orí-ìtàgé ọmọ orílẹ̀-èdè Nàìjíríà, agbéréjáde àti olùṣòwò. Ó gbajúmọ̀ fún ipa iwájú rẹ̀ nínu fíìmù ti ọdún 2013 kan tí àkọ́lé rẹ̀ jẹ́ "First Cut", pẹ̀lú àjọṣepọ̀ Joseph Benjamin àti Monalisa Chinda.
A bí Omorodion ní Ìlú Lọ́ndọ̀nù. Bàbá rẹ̀ lẹnìkan tó wá láti Ìlú Ẹdó tó sì jẹ́ olùdásílẹ̀ "Hensmor Oil and Gas", bẹ́ẹ̀ ni ìyá rẹ̀ náà sì jẹ́ agbẹjọ́rò. Omorodion jẹ́ ìkaàrún nínu àwọn ọmọ mẹ́fà tí òbí rẹ̀.
Omorodion lọ sí ilé-ìwé alàkọ̀ọ́bẹ̀rẹ̀ Corona Primary School ní ìlú Èkó. Ní àkókò tí ó wà ní ilé-ìwé náà, ó darapọ̀ mọ́ ẹgbẹ́ eré ìtàgé, níbẹ̀ sì ni ìfẹ́ ọkàn rẹ̀ fún eré ṣíṣe bẹ̀rẹ̀ sí ní lékún. Lẹ́hìn náà ó lọ sí Ilé-ìwé Command Secondary School fún ọdún mẹ́ta péré ṣááju kí ó tó lọ sí ilé-ìwé kan ní Ìlú Ẹ̀pẹ́ fún ètò ẹ̀kọ́ girama rẹ̀ níbi tí ó tún ti darapọ̀ mọ́ ẹgbẹ́ eré ìtàgé ti ilé-ìwé ọ̀ún náà. Lẹ́hìn náà, ó lọ sí Yunifásitì Ìlú Èkó, níbi tí ó tí gba oyè nínu ìmọ́ Economics.
Omorodion ṣe àgbéjáde eré "First Cut" ti ọdún 2013 tó sí tún kópa nínu rẹ̀. Eré náà jẹ́ eré kan tó la àwọn ènìyàn lóye lóri ọ̀rọ̀ ìfipábánilòpò àti ìwá ìpáǹle. Ní ọdún kan náà, ó dá ilé-iṣẹ́ kan tó n rí sí gbígbé fíìmù jáde sílẹ̀ tí orúkọ rẹ̀ jẹ́ "Platinum Studios". Omorodion ti ṣe àgbéjáde bẹ́ẹ̀ ló sì ti ní ìfihàn nínu àwọn fíìmù míràn bi "Schemers" (2015), "Inn" (2016) "Karma ni Bae" (2017) àti bẹ́ẹ̀bẹ́ẹ̀ lọ. Ní ọdún 2015, ó bẹ̀rẹ̀ sí ní kó ipa "Folakemi" nínu eré tẹlifíṣọ̀nù ti Ndani TV kan tí àkọ́lé rẹ̀ jẹ́ "Skinny Girl in Transit".
Rachel Oniga
Rachel Oniga (tí a bí ní 23 Oṣù Kaàrún, Ọdún 1957) jẹ́ òṣèré orí-ìtàgé ọmọ orílẹ̀-èdè Nàìjíríà
Rachel Oniga wá láti agbègbè Eku, ní Ìpínlẹ̀ Dẹ́ltà ṣùgbọ́n tí a bí ní Èbútté Mẹ́tta, Ìpínlẹ̀ Èkó. Ó bẹ̀rẹ̀ iṣẹ́ òṣèré rẹ̀ ní ọdún 1993 ní kété tí ó pínyà pẹ̀lú ọkọ rẹ̀. Ó kọ́kọ́ ṣiṣẹ́ fún ìgbà díè ní ilé-iṣẹ́ alámọ̀ràn Ascoline Nigeria Limited, ṣááju kí ó tó kó àkọ́kọ́ ipa rẹ̀, èyí tó wáyé nínu sinimá tí àkọ́lé rẹ̀ jẹ́ "Ọnọmẹ́". Ṣùgbọ́n àkọ́kọ́ ipa rẹ̀ nínu eré èdè Yorùbá wáyé níbi kíkópa rẹ̀ nínu "Owó Blow". Ó ti wá ṣe bẹ́ẹ̀ kópa nínu àwọn fíìmù míràn tó lórúkọ bíi fíìmù Ṣàngó, èyí tí Wálé Ògúnyẹmí kọ, tí Ọbáfẹ́mi Lasode sì ṣe àgbékalẹ̀ àti ìdarí rẹ̀. Ó sì tún ti kópa nínu eré tẹlifíṣọ̀nù "Super story" tí Wálé Adénúgà ṣe.
Rachael ti ní ọmọọmọ lẹ́hìn tí ọmọ bíbí inú rẹ̀ obìnrin náà ti di ìyá.
Fúnkẹ́ Bucknor-Obruthe
Funke Bucknor-Obruthe tí wọ́n bí lọ́jọ́ kẹtàdínlọ́gbọ̀n oṣù kẹfà ọdún 1976 (27 June 1976) jẹ́ gbajúmọ̀ oníṣòwò àti amọ̀fin ọmọ bíbí Ìpínlẹ̀ Èkó lórílẹ̀-èdè Nàìjíríà. Òun ni Aláṣẹ àti olùdásílẹ̀ ilé-iṣẹ́ Zapphaire Events, ó jẹ́ ọ̀kan lára gbajúmọ̀ ìlúmọ̀ọ́ká tí wọ́n kọ́kọ́ bẹ̀rẹ̀ iṣẹ́ abánìṣètò ètò lórílẹ̀ èdè Nàìjíríà.
Wọ́n bí Fúnkẹ́ sí ìdílé Segun Bucknor àti Shola Bucknor ní Ìpínlẹ̀ Èkó, lápá iwọ̀-oòrùn Nàìjíríà. Ó kàwé ní ìbéèrè ayé rẹ̀ ní Fountain Nursery and Primary School, àti Nigeria Navy Secondary School, gbogbo rẹ̀ ní Ìpínlẹ̀ Èkó kí ó tó tẹ̀ síwájú nínú ẹ̀kọ́ rẹ̀ ní University of Lagos, níbi tí ó ti kàwé gboyè nínú ìmọ̀ òfin (Law) . Lọ́dún 2000, ó pegedé, wọ́n sìn pè é sí Nigerian Law School ní Abuja.
Lẹ́yìn tit Fúnkẹ́ ṣiṣẹ́ amọ̀fin fún ìgbà díẹ̀, ilé-iṣẹ́ agbódegbà ìpolówó-ọjà, Tie Communications gbà á, ó sìn ṣiṣẹ́ níbẹ̀ fún ìgbà díẹ̀. Nígbà tí ó di ọdún 2003,ó bẹ̀rẹ̀ iṣẹ́ abánìṣètò ètò, ó sìn dá ilé-iṣẹ́ Zapphaire Events sílẹ̀. Láti ìgbà náà, ó bá ọ̀pọ̀lọpọ̀ ènìyàn àti ilé-iṣẹ́ ṣètò àwọn ètò ayẹyẹ wọn ní Nàìjíríà àti lókè òkun. Lori iṣẹ́ yìí, ó ti gba àìmọye àmìn-ẹ̀yẹ, débi pé ilé-iṣẹ́ oníròyìn òkè òkun, CNN ṣe àfihàn rẹ̀ nínú ètò wọn kan tí wọ́n pè ní "Inside Africa" . Lára àwọn àmìn-ẹ̀yẹ tí ó ti gbà ní "Oníṣòwò tó pegedé jùlo lọ́dún 2006" àmìn-ẹ̀yẹ fún abánìṣètò ètò tó dára jù lọ lọ́dún 2007.Lọ́dún 2014, ìkànnì oníròyìn ayélujára Nàìjíríà kan, "YNaija" dárúkọ rẹ̀ mọ́ àwọn gbajúmọ̀ oníṣòwò ọmọ Nàìjíríà mẹ́wàá tí ọjọ́ orí wọn kò ju ogójì lọ. Bẹ́ẹ̀ náà lọ́dún 2016, BBC dárúkọ rẹ mọ́ ọgọ́rùn-ún gbajúmọ̀ obìnrin tí wọ́n mọ̀ ní àgbáyé.
Fúnkẹ́ Bucknor-Obruthe fẹ́ Onome Obruthe, wọ́n sìn bímọ méjì fún ara wọn. Òun ni ẹ̀gbọ́n fún gbajúmọ̀ agbóhùnsáfẹ́fẹ́, Tosyn Bucknor.
Georgina Onuoha
Georgina Onuoha jẹ́ òṣèré Nollywood, afẹwàṣiṣẹ́, olóòtú ètò tẹlifíṣọ̀nù àti afowóṣàánú. Ó wá láti Ìpínlẹ̀ Anámbra ní gúúsù ìla-òòrùn Nàìjíríà.. Ó darapọ̀ mọ́ iṣẹ́ fíìmù ti Nàìjíríà ní ọdún 1990 nígbà tó wà lọ́mọ ọdún mẹ́wàá. Ṣùgbọ́n ó di gbajúmọ̀ ní ọdún 1992 lẹ́hìn kíkópa rẹ̀ nínu eré "Living in Bondage." Wọ́n yàán fún òṣèrè amúgbálẹ́gbẹ̀ẹ́ tó dára jùlọ níbi ayẹyẹ "Africa Movie Academy Awards". Ní Ọdún 2016, ó fẹ̀họ́nú rẹ̀ hàn gbangba gbàngbà lóri ìgbésẹ̀ Ìjọba Nàìjíríà láti fi owó kuń owó epo pẹtiró. Nínu ìfìwéránṣẹ́ Ínstágràmù rẹ̀ ní Oṣù Kẹẹ̀ta Ọdún 2016, ó jẹ́ kó di mímọ̀ wípé òun ti n bá àìsàn kan fàá láti bí ọdún mẹ́jọ sẹ́yìn.
Weruche Opia
Reanne Weruche Opia (tí a bí ní 11 Oṣù Kẹẹ̀rin, Ọdún 1987 ní Nàìjíríà) jẹ́ òṣèré orí-ìtàgé ọmọ orílẹ̀-èdè Nàìjíríà àti orílẹ̀-èdè Bìrìtìkó, ó sì tún jẹ́ olùṣòwò. Ó jẹ́ aláàkóso ilé ìtajà rẹ̀ tí ó dá sílẹ̀ táa pe orúkọ rẹ̀ ni "Jesus Junkie Clothing".
Weruche gbajúmọ̀ fún kíkó ipa Cleopatra Ofoedo nínu eré tẹlifíṣọ̀nù tí àkọ́lé rẹ̀ jẹ́ "Bad Education". Ní Ọdún 2015, wọ́n yan Weruche fún àmì ẹ̀yẹ "Nollywood Actress of the Year" níbi ayẹyẹ "2015 Nigeria Entertainment Awards". Ní ọdún 2018, Opia dì jọ kópa pẹ̀lú Steve Pemberton àti Reece Shearsmith nínu ìpele ẹ̀kẹfà àti ìkẹhìn ti eré "Tempting Fate." Opia tún ti kópa nínu eré BBC kan tí àkọ́lé rẹ̀ jẹ́ "I May Destroy You," èyítí ó kọ́kọ́ jẹ́ gbígbé sáfẹ́fẹ́ ní Oṣù Kẹẹ̀fà Ọdún 2020. Opia ti ní oyè-ẹ̀kọ́ nínu eré ìtàgé àti ìmọ̀ àwùjọ. Ó jẹ́ ọmọ ògbólògbó agbóhùnsáfẹ́fẹ́ àti olùgbàlejò lóri ètò tẹlifíṣọ̀nù Ruth Benamaisia Opia.
Cossy Orjiakor
Cossy Orjiakor (tí a bí ní 16 Oṣù Kẹẹ̀wá) jẹ́ òṣèré orí-ìtàgé ọmọ orílẹ̀-èdè Nàìjíríà, olùgbéréjáde, akọrin, àti oníjó. Ó di gbajúmọ̀ lẹ́hìn tí ó hàn nínu fídíò orin kan tí Obesere ṣe. Àwọn awuye sì tún wà lóri pé ó maá n fí ọmú rẹ̀ hàn síta tí ó bá wà láàrin àwùjọ àti nígbà tí ó bá n ṣiṣẹ́ ijó rẹ̀ nínu fídíò orin. Ní ọdún 2015, ó ṣe àkọ́kọ́ àgbéjáde fíìmù rẹ̀ tí àkọ́lé rẹ̀ jẹ́ "Power girls", láti ilé-iṣẹ́ rẹ̀ táa pè ní "Playgirl pictures".
A bí Orjiakor ní Ìpínlẹ̀ Anámbra. Ó parí ilé-ìwé gíga pẹ̀lú gbígba oyè nínu ìmọ̀ ìṣirò àti ìṣàkóso láti Yunifásítì ilẹ̀ Nàìjíríà ti ìlú Nsukka, ó sì padà tún gba oyè gíga láti Ilé-ẹ̀kọ́ gíga Yunifásítì Ìpínlẹ̀ Èkó.
Orjiakor jẹ́ ẹni tí àwọn èyàn mọ̀ fún fífi ọmú rẹ̀ hàn síta láàrin àwùjọ. Ó ṣe àpèjúwe ọmú rẹ̀ gẹ́gẹ́ bi ore ńlá láti ọ̀dọ̀ Ọlọ́run, ó sì sọ́ di mímọ̀ wípé òun kì yóò fún àwọn ọmọ òun lọ́mú bí alárà. Awuyewuye sì tún wà lóri pé ṣíṣí igbá àyà rẹ̀ síta lékún n tó fi tètè di ìlúmọ̀ọ́ká. Ìwé ìròyìn "Daily Post" àti "Vanguard" ṣe àpéjúwe rẹ̀ bi òṣèré "onirawọ ọmu" ti Nollywood. Nínu ìfọ̀rọ̀wánilẹ́nuwò kan pẹ̀lú "Ìwé ìròyìn Encomium", ó ṣàlàyé wípé ṣíṣe ìyá àwọn ọmọ òun mú lẹ̀mí òun ju níní ọkọ lọ.
Orjiakor ti ṣiṣẹ́ ní ọ̀pọ̀lọpọ̀ oríṣiríṣi eré ìdárayá. Ó ti ṣe ìfihàn nínu àwọn fídíò orin àti fíìmù, ó sì ti kọ ọ̀pọ̀lọpọ̀ orin.Ó ṣe àgbéjáde àkọ́kọ̀ àkójọpọ̀ àwon orin rẹ̀ tí àkọ́lé rẹ̀ jẹ́ "Nutty Queen" ní ọdún 2013, èyítí ó ṣàlàyé wípé ó ní ọ̀pọ̀lọpọ̀ ẹ̀kọ́ pàtàkì nínú. Ó sọ di mímọ̀ wípé òun kò dédé máa ṣí ara òun sílẹ̀ lásán bí kò ṣe pé láti máa fi ṣe ìpolówó ara rẹ̀ ní agbo eré ìdárayá.
Tosyn Bucknor
Olúwatósìn Bucknor tí gbogbo ènìyàn mọ̀ sí Tosyn Bucknor tí wọ́n bí lọ́jọ́ kẹẹ̀ẹ́dógún oṣù kẹjọ ọdún 1981,ó sìn ta téru nípàá lọ́jọ́ kọkàndínlógún oṣù kọkànlá ọdún 2018 (15 August 1981 – 19 November 2018), jẹ́ agbóhùnsáfẹ́fẹ́, Òṣèrébìnrin àti gbajúmọ̀ sọ̀rọ̀sọ̀rọ̀ lórí ìtàkùn abánidọ́rẹ̀ẹ́ ọmọ bíbí Ìpínlẹ̀ Èkó lórílẹ̀-èdè Nàìjíríà
Wọ́n bí Tosyn sí ìdílé gbajúmọ̀ olórin, Ọ̀gbẹ́ni ṣẹ́gun Bucknor àti Ìyáàfin ṣọlá Bucknor. Inú ọkọ̀ ni wọ́n bí i sí lọ́jọ́ kẹẹ̀ẹ́dógún oṣù kẹjọ ọdún 1981. Ẹ̀gbọ́n rẹ̀ ni gbajúgbajà abániṣètò ètò, Fúnkẹ́ Bucknor-Obruthe, Aláṣẹ àti olùdásílẹ̀ Zapphaire Events.
Tosyn kàwé ní Fountain Nursery and Primary School, Queens' College, Yaba, University of Lagos (LLB) àti the Nigerian Law School, ní ìpínlè Èkó. Ó sin ilẹ̀ baba rẹ̀, National Youth Service Corps ní Port Harcourt, níbi tí ó ti kọ àwọn akẹ́kọ̀ọ́ ní Lítírésọ̀ èdè òyìnbó àti èdè Òyìnbó ní Archdeacon Crowther Memorial Girls' School, Elelenwo.
Ó bẹ̀rẹ̀ iṣẹ́ rédíò pẹ̀lú Tee-A lórí ìkànnì Èkó 89.7fm, lẹ́yìn èyí, ó ṣiṣẹ́-kọ́ṣẹ́ (internship) ní Cool 96.9fm níbi tí ó ti ṣe atọ́kùn ètò Fun Hour Show on Saturdays. Nígbà ìsìnlù rẹ̀ lọ́dún 2009, Tosyn ni atọ́kùn ètò ààrọ̀ lórí ìkànnì rédíò 90.9fm. Òun nìkan ni atọ́kùn lórí ètò náà.
Ó ti gba ọ̀pọ̀lọpọ̀ àmìn-ẹ̀yẹ, tí wọ́n sìn tún ti yàn án fún ọ̀pọ̀lọpọ̀ àwọn mìíràn, lára wọn ni: Future Awards, ELOY Awards, Best of Nollywood awards àti bẹ́ẹ̀ bẹ́ẹ̀ lọ.
Tosyn, nígbà ayé rẹ̀ jẹ́ olórin àti akọ̀wé orin ìgbàlódé. Àwo orin kan péré Pop Rock Soul and Jara ló gbé jáde.
Méjì nínú àwọn orin rẹ̀ ni wọn lò fún sinimá àgbéléwò kúkúrú Ìrètí.  Ó kọrin, kọ̀wé orin àti ṣe akálẹ̀ orin gẹ́gẹ́ bí CON.tra.diction.
Tosyn ti bá àwọn gbajúmọ̀ olórin bíi Skales, Rooftop MCs àti Eva, Sess, Tintin, Coldflames, Dj Klem, Knighthouse, Micworx àti Cobhams ṣíṣe.
Tosyn tí ṣe atọ́kùn ètò tí ó pè ní Tosyns Buzz Live lórí ìkànnì Pulse TV ní gbogbo ọjọ́ Ẹ̀tì. Lára àwọn eré àti àwọn ètò tí ó ti kópa nínú Tẹlifíṣọ̀n ni:
Tosyn tí kọ ọ̀pọ̀lọpọ̀ ìwé àti ìròyìn ìtakùrọ̀ lórí ìkànnì òníròyin àti Tẹlifíṣọ̀n ; lára wọn ni:
Mercy Chinwo
Mercy Chinwo jẹ́ gbajúmọ̀ Òṣèrébìnrin, akọrin ajíyìnrere àti akọ̀wé orin ọmọ Nàìjíríà. Òun ló gbàmìn ẹ̀yẹ ìdíje "Nigerian Idol" abala kejì ti ọdún 2012.
Wọ́n bí Mercy Nnenda Chinwo lọ́jọ́ karùn-ún oṣù kẹsàn-án ọdún 1990 ní Port Harcourt, Ìpínlẹ̀ Rivers. Ó jẹ́ ọmọ kẹrin nínú ẹbí rẹ̀. Ó bẹ̀rẹ̀ iṣẹ́ orin lọ́mọdẹ́, gẹ́gẹ́ bí ẹgbẹ́ akọrin nílé ìjọsìn wọn.
Mercy Chinwo gbé orin rẹ̀ àkọ́kọ́ jáde lọ́dún 2015,ti o pè ní "Testimony", lẹ́yìn náà, ó gbé orin mìíràn tí ó pè ní "Igwe" jáde lọ́dún tó tẹ̀lé. In 2017, Mercy Chinwo signed to Gospel Music Label EeZee Conceptz.
Lẹ́yìn ọdún kan tí ó borí ìdíje "Nigerian Idol", ó kópa àkọ́kọ́ gẹ́gẹ́ bí Òṣèrébìnrin nínú sinimá àgbéléwò tí Yvonne Nelson tí ó pè ní House of Gold, àwọn tí wọ́n jọ kópa ni: Yvonne Nelson, Majid Michel, Omawumi àti àwọn mìíràn.
Cynthia Shalom
Cynthia Shalom (tí a bí ní 18 Oṣù Kẹẹ̀ta, Ọdún 1988) jẹ́ òṣèré ọmọ orílẹ̀-èdè Nàìjíríà, agbéréjáde àti olùṣòwò. Ó jẹ́ ajáwé olúborí níbi abala kọkànlá ti ètò, "Next Movie Star".Láti ìgbà náà ló ti wá kópa nínu ọ̀pọ̀lọpọ̀ àwọn fíìmù Nollywood. Ó kópa nínu eré alátìgbà-dégbà ti M-net kan tí àkọ́lé rẹ̀ jẹ́"Tinsel".
A bí Cynthia Shalom ní ìlú Ẹdẹ, ní Ìpínlẹ̀ Ọ̀ṣun. Òun ni àkọ́bí àwọn ọmọ márùn-ún ti òbí rẹ̀. Ó lọ Ilé-ìwé alákọ̀ọ́bẹ̀rẹ̀ àti girama rẹ̀ ní Port Harcourt níbi tí òun àti àwọn òbí rẹ̀ dì jọ n gbé. Ó gba oyè-ẹ̀kọ́ nínu ìmọ̀ ìṣàkóso láti Ilé-ìwé gíga Yunifásítì ìlú Port Harcourt. Ó sì tún gba ìwé ẹ̀rí fún eré ṣíṣe níbi àjọ̀dún Africa International Film Festival (AFRIFF). Nínu ìfọ̀rọ̀wánilẹ́nuwò kan pẹ̀lú àwọn oníròyìn "Vanguard Nigeria", ó sọ di mímọ̀ wípé kíkó lọ òun sí Ìlú Èkó jẹ́ láti lépa iṣẹ́ eré ìtàgé rẹ̀ ní ṣíṣe.
Shalom jẹ́ ajáwé olúborí níbi ètò, "Next Movie Star" ti ọdún 2015/2016. Ó ṣe àkọ́kọ́ iṣẹ́ rẹ̀ gẹ́gẹ́ bi òṣèré nínu ètò tiMonalisa Chinda kan tí àkọ́lé rẹ̀ jẹ́"You&I with Monalisa". Ó wí fún ìwé ìròyìn "The Punch" pé òun kojú àwọn ìjákulẹ̀ lọ́pọ̀lọpọ̀ nígbà tí òún fẹ́ bẹ̀rẹ̀ sí ní ṣe eré Nollywood. Ní ọdún 2016, ó kó àkọ́kọ́ ipa sinimá àgbéléwò rẹ̀ nínu eré "An Hour With The Shrink" pẹ̀lú àjọṣepọ̀ Annie Macaulay-Idibia, Gbénró Ajíbádé, àti Segun Arinze. Ó tún dì jọ kópa pẹ̀lú Desmond Elliot nínu eré "The Damned" tí Irokotv ṣe àgbékalẹ̀ rẹ̀. Ní ọdún 2018, Shalom náà dá ilé-iṣẹ́ tó n rísí gbígbé eré jáde sílẹ̀, èyítí ó pe orúkọ rẹ̀ ni "Cynthia Shalom Production". Ipa rẹ̀ tó kó nínu ọ̀kan lára àwọn fíìmù rẹ̀ tí àkọ́lé rẹ̀ jẹ́ "Chain", ṣokùn fa yíyàn rẹ̀ fún àwọn àmì ẹ̀yẹ méjì kan níbi ayẹyẹ 2019 "Best of Nollywood Awards."
Ada Ehi
Ada Ogochukwu Ehi tí wọ́n bí lọ́jọ́ kejìdínlógún oṣù kẹsàn-án ọdún 1987 (18 September 1987), simply known by her stage name jẹ́ akọrin ajíyìnrere, oǹkọ̀wé orin àti Òṣèrébìnrin ọmọ Nàìjíríà. Nígbà tí ó wà lọ́mọdún mẹ́wàá ló ti bẹ̀rẹ̀ orin kíkọ̀ nígbà tí ó gbe orin fún akọrin ọmọdé ẹgbẹ́ rẹ̀, Tosin Jegede. Láti ìgbà tí ó ti ń korin lábẹ́ ilé orin, Loveworld Records lọ́dún 2009, ló ti di gbajúmọ̀ ìlúmọ̀ọ́ká olórin.
Wọ́n bí Ada sí idiley Victor àti Mabel Ndukauba, òun àti àwọn àbúrò rẹ̀ mẹta jọ dàgbà sí ìdílé ìgbàgbọ́ pẹ̀lú gbígbọ́ orin ìgbàgbọ́. Ó jẹ́ ọmọ Ìpínlẹ̀ Imo ní Nàìjíríà. Nígbà tó wà lọ́mọ̀ ọdún mẹ́wàá, Wọ́n yàn án pọ̀ mọ́ àwọn ọ̀dọ́mọbìnrin tí ó wà nínú ikọ̀ agberin fún gbajúmọ̀ ọmọdé olórin Tósìn Jẹ́gẹ́dẹ́.
Ó kàwé gboyè nínú ìmọ̀ ẹ̀rọ olóró (Chemical & Polymer Engineering) ní Lagos State University, ní àkókò náà, ó dara pọ̀ mọ́ ẹgbẹ́ ìsìn Believers Loveworld Campus Fellowship.Lẹ́yìn náà, ó dára pọ̀ mọ́ ẹgbẹ́ akọrin Christy Embassy, tí ó sìn darapọ̀ mọ Loveworld Records lọ́dún 2009.
Ó pàdé ọkọ rẹ̀, Moses Ehi, ní ìjọ Christ Embassy church nínú ẹgbẹ́ akọrin. Wọ́n fẹ́ ara wọn lọ́dún 2008,wọ́n sìn bímọ méjì fún ara wọn.
Láti ìgbà tí ó ti dara pọ̀ mọ́ ẹgbẹ́ akọrin ìjọ Christ Embassy, ó ti bá wọn kópa nínú oríṣiríṣi ètò káàkiri Nàìjíríà àti ní àwọn orílẹ̀-èdè àgbáyé . Àwo orin rẹ̀ àkọ́kọ́ tí ó pè ní "Undenied" ló gbé jáde lọ́dún 2009, tí ó sìn gbé ìkejì jáde lọ́dún 2013 èyí tí ó pè ní "Lifted & So Fly". Àwo orin rẹ̀ ìkẹta tí ó pè ní "Future Now", jáde lọ́dún 2017, ó sìn di orin gbajúmọ̀ àkọ́kọ́ ní ìkànnì iTunes Nigeria lọ́jọ́ tó jáde gangan.
Abimbola Craig
Abimbola Craig (ti a bi ni ọjọ kẹta ọjọ Kọkànlá Oṣù 1986) jẹ oṣere Nollywood ti Naijiria ti o ṣe irawọ bi Tiwalade ni Arabinrin Arabinrin "ni Transit" . Lakọkọ o jẹ lati jẹ olupilẹṣẹ ti "Girl skiny" ni Transit ṣugbọn o pari ni jijẹ olori. Lati akoko 1, Abimbola ti lọ siwaju lati kii ṣe iṣe nikan ṣugbọn o tun ti ṣe Akoko 2 - Akoko 6 ti SGIT. Craig Bakannaa ṣe agbejade fiimu ọfiisi ọfiisi “Sugar Rush” ni ọdun 2019, pẹlu Jadesola Osiberu.
Craig n ṣiṣẹ lọwọlọwọ bi Ori ti Iṣelọpọ ni Ndani Awọn ibaraẹnisọrọ, eyiti a tun mọ ni Ndani TV n ṣe awọn ifihan pẹlu "Ọmọbinrin Skinny ni Transit", "Awọn ipele", "Rumor Has It" ati "Oje" ETC.
Barbara Soky
Barbara Soky (tí orúkọ àbísọ rẹ̀ jẹ́ Bara Sokoroma ) jẹ́ òṣèré ọmọ orílẹ̀-èdè Nàìjíríà àti akọrin tẹ́lẹ̀rí tí ó di gbajúmọ̀ lẹ́hìn kíkópa nínu eré tẹlifíṣọ̀nù tí àkọ́lé rẹ̀ jẹ́ "Mirror in the Sun." Ó sinmi iṣẹ́ òṣèré rẹ̀ lẹ́hìn ọ̀pọ̀lọpọ̀ àwọn ipa ní àwọn ọdún 80 àti 90, kí ó tó padà sí ní bá iṣẹ́ òṣèré rẹ̀ lọ nísẹ̀yín. Ó ti wá ṣe bẹ́ẹ̀ hàn nínu àwọn sinimá àgbéléwò Nollywood àti àwọn eré tẹlifíṣọ̀nù.
Àkọ́kọ́ ipa gbòógì tí Soky kó wáyé nínu eré tẹlifíṣọ̀nù "Inside Out" èyí tó jẹ́ gbígbé sáfẹ́fẹ́ lóri ìkànnì NTA. Soky tún ti kópa pẹ̀lú Adiela Onyedibia nínu eré "You Can't Take Your Wife to New York", eré kan tó dá lóri aṣojú orílẹ̀-èdè Nàìjíríà kan tó fẹ́ ìyàwó aláìkàwé kan. Lẹ́hìn tí eré "Inside Out" parí, Soky gbéra láti Ìpínlẹ̀ Rivers lọ sí Ìlú Èkó níbití ó ti padà wá kópa nínu eré "Mirror in the Sun" tí Lọlá Fàní-Káyòdé ṣe. Ipa rẹ̀ tí ó kó nínu eré kan gẹ́gẹ́ bi Yínká Fáwọlé ṣokùn fa kíkàn òkìkí rẹ̀ tó sì di ìlúmọ̀ọ́ká, débi pé ó padà wá ṣe ìpolówó ọjà fún ilé-iṣẹ́ Jik. Soky jẹ́ ọ̀kan lára àwọn olùkópa àkọ́kọ́ ti eré "Ripples" láti ọdún 1988 sí 1993.
Lẹ́hìn ìsinmi ọlọ́dún mẹ́tàlá rẹ̀ nídi iṣẹ́ òṣèré, Soky padá sí ìdi iṣẹ́ òṣèré pẹ̀lú kíkópa nínu eré Amaka Igwe kan tí àkọ́lé rẹ̀ jẹ́ "Solitaire" gẹ́gẹ́ bi Nkoyo Broderick, obìrin kan tó pinnu láti dáàbò bo ọrọ̀ ẹbí rẹ̀.
Ní ọdún 1986, Soky ṣe àgbéjáde àkójọpọ̀ àwọn orin rẹ̀ tí ó pe àkọ́lé rẹ̀ ní "Going Places" láti ilé iṣẹ́ "Mercury Records".
Ní ọdún 2013 Soky gba àmì ẹ̀yẹ ti òṣèré amúgbálẹ́gbẹ̀ẹ́ tí ó dára jùlọ níbi ayẹyẹ 2013 Nollywood Movies Awards fún iṣẹ́ takuntakun rẹ̀ nínu fíìmù "Bridge of Hope". Ní ọdún 2014 ó tún rí yíyàn fún àmì ẹ̀yẹ yìí kan náà níbi ayẹyẹ Africa Movie Academy Awards fún ti ipa rẹ̀ nínu fíìmù "Brothers Keeper".
Soky bí ọmọbìnrin kan tí orúkọ rẹ̀ jẹ́ Maxine.
Maureen Solomon
Maureen Solomon (tí a bí ní 23 Oṣù kejìlá, Ọdún 1983) jẹ́ òṣèré ọmọ orílẹ̀-èdè Nàìjíríà kan tí ó ti kópa nínu àwọn eré ti Nàìjíríà tó ti lé ní ọgọ́rin làkókò ìgbà tò fi n ṣiṣé òṣèré lọ́wọ́.
A bí Solomon ní ìlú Isuochi, Ìpínlẹ̀ Ábíá, níbi tí ó ti ka ìwé mẹ́fà àti ìwé mẹ́wàá rẹ̀ ní ilé-ìwé "Isuochi Primary and Secondary School" ti Ìpínlẹ̀ ÁbíáÌpínlẹ̀ Ábíá .
Solomon ṣàlàyé nínu ìfọ̀rọ̀wánilẹ́nuwò kan pé òun bẹ̀rẹ̀ iṣẹ́ òṣèré rẹ̀ ní orí ìpele làkókò ìgbà tí òún wà ní ilé-ìwé alákọ̀ọ́bẹ̀rẹ̀. Láti ìgbà náà sì lòwún ti máa n gbàá lérò láti fí iṣẹ́ òṣèré náà ṣiṣẹ́-jeun lọ́jọwájú. Solomon kó ipa àkọ́kọ́ rẹ̀ nínu sinimá ti Nàìjíríà nígbà tó wà lọ́mọ ọdún mẹ́tàdínlógún níbi eré tí àkọ́lé rẹ̀ jẹ́ "Alternative" tí olùdarí rẹ̀ sì jẹ́ Lancelot Oduwa Imasuen. Solomon ṣàpèjúwe àkọ́kọ́ àyẹ̀wò rẹ̀ fún fíìmù "Alternative" gẹ́gẹ́ bi ǹkan tó wáyé látara àṣìṣe Lancelot Oduwa Imasuen tí ó ṣìí mú fún ọ̀kan nínu àwọn tí wọ́n forúkọsílẹ̀ fún àyẹ̀wò náà. Ó sọ di mímọ̀ wípé ₦2000 ni wọ́n san fún òun fún ipa tí òún padà kó nínu eré náà ní ọdún 2001. Solomon dáwọ ṣíṣe fíìmù ti Nàìjíríà dúró ní ọdún 2011.
Solomon ṣe ìgbeyàwó pẹ̀lú Ọ̀gbẹ́ni Okereke, ọkùnrin Dọ́kítà Ìṣègùn kan, wọ́n sì ti jọ bí àwọn ọmọ méjì.
Dolly Unachukwu
Dolly Unachukwu (tí a bí ní 1 Kọkànlá Oṣù 1969) jẹ́ òṣèré ọmọ orílẹ̀-èdè Nàìjíríà, agbéréjáde, ònkọ̀wé, àti olùdarí. Ó jẹ́ ọ̀kan lára àwọn ẹni-ìṣáájú ti Nollywood. Ó gbajúmọ̀ káárí orílẹ̀-èdè Nàìjíríà gẹ́gẹ́ bi Fadake Akin-Thomas nínu eré tẹlifíṣọ̀nù "Fortunes".
A bí Dolly Unachukwu ní ọdún 1969 sí ìdílé eléyàn méje kan. Unachukwu bẹ̀rẹ̀ iṣẹ́ òṣèré nígbà tó wà lọ́mọ ọdún mẹ́rìndínlógún. Ó jẹ́ ọmọ bíbí ìlú Amichi ní Ìpínlẹ̀ Anámbra.
Àkọ́kọ́ ìfihàn rẹ̀ nínu eré wáyé ní ọdún 1985 níbi tí ó ti kópa gẹ́gẹ́ bi akọ̀wé. Lẹ́yìnwá ìgbà náà ló kópa nínu eré "Mirror in the Sun" gẹ́gẹ́ bi Prisca.
Tósìn Jẹ́gẹ́dẹ́
Tósìn Jẹ́gẹ́dẹ́ tí wọ́n bí lọ́dún 1980 jẹ́ gbajúmọ̀ ọ̀dọ́mọdé obìnrin olórin ọmọ orílẹ̀ èdè Nàìjíríà.
Lọ́dún 1986 ló gbé àwo orin rẹ̀ àkọ́kọ́ jáde ti o pè ní "Children Arise". Ọmọ ọdún márùn-ún ló wà ní àkókò náà. Lẹ́yìn náà ó gbé àwo orin méjì mìíràn jáde, tí ó pè ní: "Leaders of Africa" àti "Children of Africa" lọ́dún 1989 àti 1992. Lẹ́yìn èyí, ó gbọ̀nà òkè òkun lọ láti lọ kàwé sì í. Ó kàwé gboyè nínú ìmọ̀ Business Decision and Analysis láti University of Bristol, ní London, ó ṣíṣe fún ìgbà díẹ̀ ni United Kingdom kí ó tó padà sí Nàìjíríà lọ́dún 2008.
Ìyá Tósìn kú lọ́dún 2012. Lẹ́yìn náà, ó dá ilé isẹ afowóṣàánú silẹ tí ó pè ní "One Book One Child", ó ń fi èyí ṣe ìrànlọ́wọ́ fún àwọn ọmọdé Nàìjíríà.
Maryam Yahaya
Maryam Yahaya jẹ́ òṣèré ọmọ orílẹ̀-èdè Nàìjíríà tí ó maá n ṣe àwọn eré Kannywood. Ó gbajúmọ̀ fún kíkópa rẹ̀ nínu fíìmù Taraddadi, tí elnass ajenda jẹ́ olùdarí. Wọ́n yan Maryam Yahaya gẹ́gẹ́ bi òṣèré tí yóó gòkè àgbà lọ́jọwájú níbi ayẹyẹ City People Entertainment Awards ní ọdún 2017. Ó tún rí yíyàn lẹ́ẹ̀kan si fún àmì ẹ̀yẹ ti òṣèré tí ó dára jùlọ níbi ayẹyẹ City People Entertainment Awards ti ọdún 2018.
Yahaya ti ní ìpinnu láti ìgbà èwe rẹ̀ láti ṣiṣẹ́ òṣèré, nípasẹ̀ àwọn eré kannywood tí ó ti maá n wò nígbà tó wà lọ́mọdé. Ó ṣe àkọ́kọ́ ipa rẹ̀ nínu fíìmù tí àkọ́lé rẹ̀ jẹ́ Gidan Abinci, ṣáájú àwọn fíìmù míràn bi Barauniya àti Tabo níbi tí ó ti kó àwọn ipa kékéèké. Ó di gbajúmọ̀ lẹ́yin kíkó ipa aṣáájú nínu eré tí àkọ́lé rẹ̀ jé "Mansoor", fíìmù kan tí Ali Nuhu jẹ́ olùdarí rẹ.
Diana Yekinni
Diana Yẹ̀kínnì jẹ́ òṣèré ọmọ orílẹ̀-èdè Nàìjíríà àti ọmọ orílẹ̀-èdè Gẹ̀ẹ́sì tó gbajúmọ̀ jùlọ fún àwọn ipa rẹ̀ nínu fíìmù bíi "Ije" àti "Lunchtime Heroes". Diana tún gbajúmọ̀ fún kíkó ipa Genevieve nínu eré tẹlifíṣọ̀nù "Jenifa's Diary" ní àjọṣepọ̀ pẹ̀lú Fúnkẹ́ Akíndélé. Ní ọdún 2014, wọ́n yàán fún àmì ẹ̀yẹ ti "Òṣèré tí ó ní ìlérí jùlọ" níbi ayẹyẹ "Golden Icons Academy Movie Awards" ti ọdún 2014.
A bí Diana Yẹ̀kínnì, ó sì dàgbà sí Ìlú Lọ́ndọ̀nù, Ilẹ̀ gẹ̀ẹ́sì. Ó gba oyè-ẹ̀kó láti ilé-ẹ̀kọ́ gíga "American Academy of Dramatic Arts", èyí tí ó wà ní ìlú Los Angeles, orílẹ̀-èdè Amẹ́ríkà. Ó ti kọ́kọ́ kọ́ ẹ̀kọ́ eré ìtàgé tẹ́lẹ̀rí ní ilé-ẹ̀kọ́ gíga "BRIT School for Performing Arts and Technology".
Ó bẹ̀rẹ̀ iṣẹ́ òsèré rẹ̀ ní ọdún 2009 nígbà tí ó fi kópa nínu eré tẹlifíṣọ̀nù ti Amẹ́ríkà kan tí àkọ́lé rẹ̀ jẹ́ "Medium". Ní ọdún 2010, ó kópa gẹ́gẹ́ bi Libby nínu fíìmù "Ijé" àti gẹ́gẹ́ bi Odele nínu fíìmù "Mosa". Ní ọdún 2012, Yẹ̀kínnì kópa tó sì jáwé olúborí nínu ẹ̀dà àkọ́kọ́ ti ìdíje "GIAMA Screen Icon Search" tí ó wáyé ní ìlú Houston, orílẹ̀-èdè Amẹ́ríkà. Ó gbéra láti wá máa gbé ní Nàìjíríà ní ọdún 2012. Láti ìgbà náà ló ti wá ṣe ìfihàn nínu ọ̀pọ̀lọpọ̀ àwọn eré tẹlifíṣọ̀nù àti sinimá àgbéléwò ti Nàìjíríà, lára wọn ni "A New You", "All That Glitters", "Saro: The Musical, Jenifa's Diary", "Lagos Cougars" àti "Lunch Time Heroes".
Annabella Zwyndila
Annabella Zwyndila jẹ́ òṣèré ọmọ orílẹ̀-èdè Nàìjíríà. Ó gbajúmọ̀ káàkiri gẹ́gẹ́ bi Ms Green.
A bí Annabella Zwyndila ní ̀ilú Ìbàdàn, orílẹ̀-èdè Nàìjíríà. Bàbá rẹ̀ jẹ́ òṣìṣẹ́ ẹgbẹ́ ọmọ ogun ti Nàìjíríà, ìyá rẹ̀ sì jẹ́ òṣíṣẹ́ àgbà nídi ṣíṣe ètò ẹ̀kọ́ àwọn ará ìlú. Ó lọ sí ilé-ìwé Command Secondary School ní ìlú Jos, Ìpínlẹ̀ Plateau ṣááju kí ó tó lọ sí Yunifásitì ìlú Jos níbití ó ti gba oyè ẹ̀kọ́ nínu ìmọ̀ eré ìtàgé ṣíṣe.
Eve Esin
Eve Esin jẹ́ òṣèré ọmọ orílẹ̀-èdè Nàìjíríà kan tí ó ti gba àmì-ẹ̀yẹ ti "City People Entertainment Awards" fún ẹ̀ka ti "Òṣèrébìnrin tó ní ìlérí jùlọ ni Nàìjíríà" ní ọdún 2015, àmì-ẹ̀yẹ ti AMAA fún "amúgbálẹ́gbẹ̀ẹ́ òṣèrébìnrin tí ó dára jùlọ" àti àmì-ẹ̀yẹ AMVCA fún ti "òṣèrébìnrin" tó dára jùlọ nínu eré ìtàgé.
A bí Esin ní Ìpínlẹ̀ Akwa Ibọm, ní ìjọba agbègbè Oron, gúúsù Nàìjíríà. Esin parí ilé-ìwé alákọ̀ọ́bẹ̀rẹ̀ ní ìlú abínibí rẹ̀ ní Akwa Ibom.Lẹ́hìn èyí, ó tẹ̀síwájú láti ka ìwé mẹ́wàá ní Immaculate Conception Secondary School tí ó wà ní agbègbè Itak-Ikono, Ìpínlẹ̀ Akwa Ibom níbi tí ó ti gba "Ìwé-ẹ̀rí" fún ìparí ẹ̀kọ́ mẹ́wàá rẹ̀"." Lẹ́hìn náà, Esin lọ sí Yunifásitì ìlú Calabar ní Ìpínlẹ̀ Cross River níbití ó ti gba oyè ẹ̀kọ́ nínu ìmọ̀ eré ìtàgé.
Ṣáaj́u kí Esin tó darapọ̀ mọ́ ilé-iṣẹ́ fíìmù ti Nàìjíríà tí a mọ̀ ní Nollywood ní ọdún 2008, ó jẹ́ òṣìṣẹ́ ilé ìfowópamọ́ kí ó tó padà wá fi òpin sí ṣíṣẹ iṣẹ̀ náà láti lè gbájúmọ́ iṣẹ́ òṣèré. Esin darapọ̀ mọ́ ilé-iṣẹ́ fíìmù tí Nàìjíríà (Nollywood) ní ọdún 2008 lẹ́yìn ṣíṣe àyẹ̀wò láti kópa nínu fíìmù kan níbití ó ti ṣàṣeyọrí tó sì jẹ́ ọ̀kan lára àwọn olùkópa nínu fíìmù náà. Esin ṣe àkọ́kọ́ dídaŕi fíìmù pẹ̀lú dídarí fíìmù tí àkọ́lé rẹ̀ jẹ́ "Spirit". Gẹ́gẹ́bí ilé-iṣẹ́ oníròyìn "The Tribune" ti ṣe sọ di mímọ̀, Esin ti ní ìfihàn tó lé ní ọgọ́rùn-ún nínu fíìmù.
Máyọ̀wá Nicholas
Máyọ̀wá Nicholas tí wọ́n bí lọ́jọ́ kejìdínlógún oṣù karùn-ún ọdún 1998 (22 May 1998) jẹ́ gbajúmọ̀ aránṣọ-ṣoge ọmọ orílẹ̀-èdè Nàìjíríà. Òun ni aránṣọ-ṣoge ọmọ Nàìjíríà àkọ́kọ́ tí wọ́n ṣàfihàn ní níbi ipàtẹ oge ti Dolce & Gabbana, Saint Laurent, àti Calvin Klein.
Máyọ̀wá Nicholas wà lára àwọn adíje àṣekágbá ìdíje Elite Model Look lọ́dún 2014, ó bá àwọn gbajúmọ̀ aránṣọ-ṣoge orílẹ̀ èdè Italy, Greta Varlese fà kànǹgbàn nínú ìdíje náà contest.
Lọ́dún 2015, ó kọ́kọ́ kópa nínú ìpàtẹ aránṣọ-ṣoge fún Balmain, Calvin Klein, Kenzo, Hermès, àti Acne Studios. Láìpẹ́, ó ti bá àwọn gbajúmọ̀ aránṣọ-ṣoge bíi Prada, Miu Miu, Versace, Chanel, Michael Kors, àti Oscar de la Renta ṣiṣẹ́. Bẹ́ẹ̀ náà, ó ti kópa nínú ipàtẹ aránṣọ-ṣoge ti Dolce & Gabbana.
Ó yẹ kó kọ́kọ́ kópa àkọ́kọ́ lọ́dún fún Victoria's Secret Fashion Show  lọ́dún 2017, ṣùgbọ́n ìjọba orílẹ̀ èdè China kò fún un òun àti àwọn akopa kan ní ìwé ìrìnnà láti wọ orílẹ̀ èdè náà. Ó wá pàpà kópa nínú nínú Victoria’s Secret Fashion Show lọ́dún 2018.
Máyọ̀wá ló wà lára àwọn aránṣọ-ṣoge àádọ́ta, Models.com's "Top 50" models tó dára jù lọ ní àgbáyé.
Chelsea Eze
Chelsea Eze (tí a bí gẹ́gẹ́ bi Chelsea Ada Ezerioha ní 15 Oṣù kọkànlá) jẹ́ òṣèré ọmọ orílẹ̀-èdè Nàìjíríà. Ó di gbajúmọ̀ pẹ̀lú kíkópa nínu àkọ́kọ́ fíìmù rẹ̀ tí àkọ́lé rẹ̀ jẹ́ "Silent Scandals" ní àjọṣepọ̀ pẹ̀lú Genevieve Nnaji àti Majid Michel. Fún ipa rẹ̀ nínu fíìmù náà, ó gba àmì ẹ̀yẹ "òṣèré tí ó ní ìlérí jùlọ" níbi ayẹyẹ 6th Africa Movie Academy Awards .
A bí Chelsea ní Ìpínlẹ̀ Kánò ṣùgbọ́n ó jẹ́ ọmọ ìran ti Umuahia, Ìpínlẹ̀ Ábíá. Òṣìṣẹ́ ilé ìfowópamọ́ ní àwon òbí rẹ̀ méjéèjì. Ó lọ ilé-ìwé Federal Government Girls College àti St.Louis Secondary School ní ìlú Kánò. Ó kẹ́kọ̀ọ́ èdè Gẹ̀ẹ́sì ní Yunifásítì ìlú Màídúgùri. Gẹ́gẹ́bi ìfọ̀rọ̀wánilẹ́nuwò rẹ̀ kan pẹ̀lú ìwé ìròyìn "The Punch", ó wípé ìgbà èwe òun dùn gan nítorípé ìlú Kánò kún fún àlááfíà nígbà náà.
Ṣááju kíkópa rẹ̀ nínu eré "Silent Scandals", ó jẹ́ afẹwàṣiṣẹ́, kò sì tíì ma ṣe iṣẹ́ òṣèré àyàfi àwọn eré orí ìpele tí ó ṣe ní ilé ìjọsìn. Ṣíṣe iṣẹ́ òṣèré rẹ̀ bẹ̀rẹ̀ nígbà tí Vivian Ejike ránṣẹ́ pèẹ́ láti wá ṣe àyẹ̀wò fún ipa amúgbálẹ́gbẹ̀ẹ́ fún ti eré "Silent Scandals." Láti ìgbà náà, ó ti kópa nínu ọ̀pọ̀lọpọ̀ àwọn fíìmù míràn bíi "Two Brides and a Baby" (2011), "Hoodrush" (2012) and "Murder at Prime Suites" (2013).
Ibinabo Fiberesima
Ibinabo Fiberesima (tí a bí ní 13 Oṣù kínní, Ọdún 1970) jẹ́ òṣèré orí-ìtàgé ọmọ orílẹ̀-èdè Nàìjíríà àti olùṣàkóso ìdíje ẹwà tẹ́lẹ̀rí Ó ti fi ìgbà kan jẹ́ ààrẹ ẹgbẹ́ "Actors Guild of Nigeria".
A bí Ibinabo sí ọwọ́ bàbá tí ó jẹ́ ọmọ orílẹ̀-èdè Nàìjíríà àti ìyá tí n ṣe ọmọ orílẹ̀-èdè Ireland. Ibinabo bẹ̀rẹ̀ ètò-ẹ̀kọ́ rẹ̀ nígbàtí ó forúkọsílẹ̀ ní Y.M.C.A Play Center, ní Ìlú Port Harcourt ṣááju kí ó tó lọ sí Federal Government Girls College ní Ìlú New Bussa, Ìpínlẹ̀ Niger fún ètò ẹ̀kọ́ girama rẹ̀. Ó ní oyè ẹ̀kọ́ nínu ìmọ̀ Èdè Gẹ̀ẹ́sì, èyítí ó gbà láti Yunifásítì ìlú Ìbàdàn.
Ibinabo kópa nínu ìdíje ẹwà "Miss Nigeria" ní ọdún 1991 níbi tí ó ti ṣe ipò kejì. Ṣáájú èyí, ó ti kópa tó sì jáwé olúborí níbi ti ìdíje "Miss Wonderland" ní ọdún 1990, ọdún yìí kan náà ni ó tún ṣe ipo keji níbi ìdíje "Miss NUGA", èyítí ó wáyé ní Yunifásítì ìlú Calabar.
Ní ọdún 1992, ó díje níbi ìdíje "Most Beautiful Girl in Nigeria" (MBGN) fún ìgbà àkọ́kọ́ rẹ̀, níbi tí ó ti ṣe ipò kẹẹ̀ta. Ní ọdún 1997, ó tún díje nínu ti "Miss Nigeria" níbi tí ó ti ṣe ipò kejì lẹ́ẹ̀kan si ṣááju kí wọ́n tó wá de ládé fún ti ìdíje "Miss Wonderful" ní ọdún kan náà. Ó tún ṣe ipò kẹẹ̀ta fún ìdíje "Most Beautiful Girl in Nigeria" ẹ̀dà ti ọdún 1998.
Ibinabo kó ipa àkọ́kọ́ rẹ̀ gẹ́gẹ́ bi òṣèré nínu fíìmù "Most Wanted" kí ó tó wá ṣe ìfihàn nínu ọ̀pọ̀lọpọ̀ àwọn fíìmù Nàìjíríà míràn.
Bikiya Graham-Douglas
Bikiya Graham-Douglas jẹ́ òṣèré ọmọ orílẹ̀-èdè Nàìjíríà. Ó jẹ́ ọmọbìnrin àwọn tọkọtaya olóṣèlú Nàìjíríà kan, Alabo Graham-Douglas àti Bolere Elizabeth Ketebu. Graham-Douglas ti kẹ́kọ̀ọ́ ní àwọn ilé-ẹ̀kọ́ gíga bíi "London Academy of Music and Dramatic Art," "Oxford School of Drama", "Bridge Theatre Training Company" àti "Point Blank Music School" . Ó gba oyè ẹ̀kọ́ nínu ìmọ̀ Business Economics àti Business Law láti Yunifásitì ìlú Portsmouth, Ilẹ̀gẹ̀ẹ́sì
Òun ni olùdásílè Beeta Universal Arts Foundation (BUAF).
Ó gbajúmọ̀ fún àwọn ipa rẹ̀ nínu àwọn eré tẹlifíṣọ̀nù àti sinimá àgbéléwò. Lára wọn ni "Flower Girl", "Shuga", "Closer", "Saro", "For Coloured Girls", "Suru L'ere", "Lunch Time Heroes", "Jenifa's Diary", "Legacy" àti "The Battleground".
Bikiya bẹ̀rẹ̀ iṣẹ́ òṣèré rẹ̀ nígbà tó fi kópa nínu eré ti Femi Oguns kan tí àkọ́lé rẹ̀ jẹ́ "Torn", èyí tó wáyé ní Arcola Theatre, ̀Ilú Lọ́ndọ̀nù. Ó ti ṣiṣẹ́ pẹ̀lú Africa Unite Music Group, èyítí ó ṣe onígbọ̀wọ́ àkọ́kọ́ àmì-ẹ̀yẹ "Best African Act" níbi ayẹyẹ "MOBO Awards". Ó tún ti ṣiṣẹ́ rí pẹ̀lú "MTV Base Africa" níbi àkọ́kọ́ ayẹyẹ "MTV Africa Music Awards" (MAMA).
Keira Hewatch
Keira Hewatch, (tí a bí ní 8 Oṣù Kọkànlá, Ọdún 1985) jẹ́ òṣèré ọmọ orílẹ̀-èdè Nàìjíríà, akọrin, àti ònkọ̀wé, tó gbajúmọ̀ fún ipa rẹ gẹ́gẹ́ bi 'Keche' nínu fíìmù "Two Brides and a Baby", àti fún ipa rẹ̀ gẹ́gẹ́ bi 'Peace Nwosu' nínu eré tẹlifíṣọ̀nù tí àkọ́lé rẹ̀ jẹ́ "Lekki Wives." Hewatch ti gba àmì ẹ̀yẹ "Best of Nollywood" (BON) ní ọdún 2011, ó sì tún ti rí yíyàn lẹ́ẹ̀mejì rìí fún àwọn àmì ẹ̀yẹ "Golden Icon Academy Awards (GIAMA)". .
A bí Keira ní Ìlú Calabar, Ìpínlẹ̀ Cross River. Elizabeth Hewatch tí n ṣe ìyá rẹ̀ jẹ́ olùkọ́ tí bàbá rẹ̀ sì jẹ́ ajẹ́ṣẹ́ àjíyìnrere, èyí tó mú kí ìyá rẹ̀ máa dánìkan ṣe ẹ̀tọ́ lóri rẹ̀. Nígbà tí iṣẹ́ gbé ìyá rẹ̀ lọ sí Ìlú Mìnnà ní Ìpínlẹ̀ Nígèr, ó mú Keira ọmọ ọdún mọ́kànlá náà dání pẹ̀lú rẹ̀. Keira àti àwọn ẹbí rẹ̀ padà kó lọ sí orílè-èdè Ghánà ní ọdún 2005, níbití ó ti forúkọsílẹ̀ ní ilé-ìwé gíga kan láti kẹ́kọ̀ọ́ ìṣàkóso Ìrìn-àjò àti Ìgbàlejò. Ní ọdún 2006 lẹ́yín ìparí ẹ̀kọ́ rẹ̀, Keira pinnu láti lépa ìrètí ọkàn rẹ̀ fún iṣẹ́ òṣèré ṣíṣe
Ó lo ọdún kan si ní orílẹ̀-èdè Ghánà ní ìgbìyànjú láti ráyè lágbo eré ìdárayá ti Ghánà ṣùgbọ́n pàbó ni gbogbo rẹ̀ já sí nítorí ọ̀pọ̀lọpọ̀ àwọn ipa tí ó rí nílò sísọ èdè ilẹ̀ Gháná. Ní ọdún 2007, ó padà sí Nàìjíríà láti tẹ̀síwájú lílépa ìrètí ọkàn rẹ̀ fún iṣẹ́ òṣèré ṣíṣe.
Nígbà tí keira bẹ̀rẹ̀ iṣẹ́ òṣèré rẹ̀ ní Nollywood, ọ̀pọ̀lọpọ̀ n ṣe àpèjúwe ìlànà ṣíṣe eré rẹ̀ láti jọ ti òṣèré akẹgbẹ́ rẹ̀ Mercy Johnson. Àkọ́kọ́ ipa keira wáyé nínu eré tẹlifíṣọ̀nù "Cross Roads" tí Emeka Ossai ṣe. Ní ọdún 2010, ó kó ipa aṣáájú pẹ̀lú àjọṣepọ̀ Desmomd Elliot nínu fíìmù tí àkọ́lé rẹ̀ jẹ́ "Kajola", eré tí Níyì Akínmọláyàn darí. Fíìmù náà kọ̀ láti rí ìtẹ́wọ́gbà ní agbo eré sinimá ti Nàìjíríà.
Ní ọdún 2011, ó tẹ̀síwájú láti kópa aṣáájú gẹ́gẹ́ bi 'Keche', nínu eré "Two Brides and a Baby" pẹ̀lú àjọṣepọ̀ OC Ukeje, Stella Damasus-Aboderin, Chelsea Eze àti Okey Uzoeshi. Ní ọdún 2012, wọ́n yàán fún àmì ẹỳẹ òṣèré tuntun tí ó dára jùlọ níbi ayẹyẹ ti Golden Icon Academy Awards (GIAMA).
Hafsat Idris
Hafsat Ahmad Idris tí a tún mọ̀ sí Hafsat Idris (táa bí ní 14 Oṣù Keèje, Ọdún 1987), jẹ́ òṣèrébìnrin ọmọ orílẹ̀-èdè Nàìjíríà tí ó maá n ṣiṣẹ́ lágbo òṣèré ti Kannywood. Eré àkọ́kọ́ rẹ̀ tí ó ti kópa ni fíìmù "Barauniya" (2016). Ó gba àmì ẹ̀yẹ òṣèrébìnrin tó dára jùlọ ní ọdún 2019.
Hafsat jẹ́ ọmọ bíbí Ìpínẹ̀ Kánò, orílẹ̀-èdè Nàìjíríà, ṣùgbọ́n ìlú Ṣàgámù ní Ìpínẹ̀ KánòÌpínẹ̀ Ògùn ni wọ́n bi sí, níbẹ̀ náà ló sì dàgbà sí. Ó ṣe àkọ́kọ́ ìfihàn rẹ̀ ní agbo òṣèré Kannywood nínu fíìmù táa pe àkọ́lé rẹ̀ ní "Barauniya" pẹ̀lú àjọṣepọ̀ Ali Nuhu, àti Jamila Nagudu.
Ní ọdún 2018, ó dá ilé-iṣẹ́ agbéréjáde sílẹ̀ tí ó pe orúkọ rẹ̀ ní Ramlat Investment. Ilé-iṣẹ́ náà ti gbé àwọn eré bi mélòó kan jáde ní ọdún 2019 tí ó fi mọ́ fíìmù "Kawaye", èyítí òun àti àwọn òṣèré míràn bíi Ali Nuhu àti Sani Musa Danja dì jọ kópa nínu rẹ̀.
Hafsat ti kópa nínu ọ̀pọ̀lọpọ̀ àwọn fíìmù tó fi mọ́ àwọn wọ̀n yìí:
Adeola Olubamiji
Adéọlá Deborah Olúbámijí jẹ́ Onímọ̀-ẹ̀rọ ti ìlú Naijiria ati Kanada tí ó ṣe àmọ̀já ní ìṣelọ́pọ̀ Irin àti Ṣiṣu (tí a tún mọ̀ ní atejade-3D). Ní ọdún 2017, Adéọlá jẹ́ ènìyàn dúdú àkọ́kọ́ tí ó gba PhD nínu ìmọ̀-ìṣe Biomedical lati Ilé-ẹ̀kọ́ gíga University ti Saskatchewan, ní ìlú Canada. Ó sì tẹ̀síwájú láti fún Ọ̀rọ̀ lórí TEDx bí òun ṣe lo 3D títẹ̀ síìta fún ìmúláradá ti iṣan lígámẹ́ntì tí ó bàjẹ́, ní Ìlu Kánádà.
Adéọlá Olúbámijí ni a bí ní Oṣù Kẹrin Ọjọ́ kẹta, ọdún 1985, abínibí ti agbègbè Ìjàrẹ́, ìpínlẹ̀ Òndó, ní orílẹ̀ èdè Nigeria. Ò bẹ̀rẹ̀ ìdàgbà ní ìlú Ìbàdàn níbití ó ti lọ sí ilé ẹ̀kọ́ ní Àláfíà ati ilé-ẹ̀kọ́ Secondary ní Saint Gabriel, Mokola. Ó gba òye oye ní Fisiksi (pẹlu Itanna) lati ilé-ẹ̀kọ́ giga ti Unifásítì Olabisi Onabanjo, lẹhinna ó tèsìwájú tí ófi gba oye BSc. ni Tampere Unifásítì ti Technology, ní ilu Finland. Ó gba oyè Dokita l'áti ilẹ́-ẹ̀kọ́ gíga Unifásítì ti Saskatchewan tí ó sì jẹ́ ènìyàn dúdú àkọ́kọ́ láti gba Ph.D. ní ìmọ̀-ìṣe Biomedical.
Ó ṣiṣẹ́ bi Olùdarí Metallurgist àti ìmọ̀-ẹ̀rọ Ohun elo ni Awọn imọ-ẹrọ Burloak lati odún 2016 si odún 2018. Lakoko ti o wa ni Awọn Imọ-ẹrọ Burloak, o tun ṣe bi Olubasọrọ Alakoso fun gbogbo Lablo Manufacturing Burloak's ati Multiscale ni University of Waterloo, Ontario Canada. Lọwọlọwọ o jẹ Onimọnran Imọ-ẹrọ Iṣelọpọ To ti ni ilọsiwaju ni Cummins Inc. Indiana, nibi ti a ti mọ ọ gẹgẹbi amoye koko-ọrọ iṣelọpọ iṣelọpọ, ohun elo ni idagbasoke ọna opopona imọ-ẹrọ afikun, tun imudarasi laser ti cummins ti a tẹ jade irin alagbara irin 316L. O jẹ Oludasile ti STEMHub Foundation, Ailẹkọ Kan ti Ilu Kanada ti o fun ni agbara ati kọ ẹkọ Imọ-ẹrọ, Imọ-ẹrọ, Imọ-iṣe ati Iṣiro (STEM) Ẹkọ si awọn ọmọ ile-iwe ati awọn akosemose iṣẹ ibẹrẹ. Ni afikun, o joko lori igbimọ ti Science Science & Innovation Inc. Indianapolis, Indiana gẹgẹbi Akọwe igbimọ naa. Oun ni alamọran pataki ni D-Tech Centrix, ile-iṣẹ imọran ati imọ-ẹrọ, ti o wa ni Ontario Canada ati Indiana ni ilu Amerika.
Ni ọdun 2017, amọ ọ bi enikaarun ninu awọn 150 obinrin dudu ti o mu ki Kanada dara julọ, ti nṣe iranti ayẹyẹ 150th ti Ilu Kanada.
Ni ọdun 2019, orukọ rẹ jẹ ọkan ninu obinrin L’Oreal Paris mewa ti o pegede ni ilu Canada. Ni ọdun 2019, A darukọ rẹ gẹgẹbi ọkan ninu awọn Obirin Ipa ti metadinlogun ni iṣelọpọ Honoree ni Amerika.
Ni ọdun 2020, a fun Olubamiji ni ọkan ninu 130 STEP niwaju Honoree ati awọn adari awọn obinrin nipa ile-iṣẹ Iṣelọpọ, Amerika
Guardian.ng https://guardian.ng/guardian-woman/hawking-at-age-10-made-me-more-determined-adeola-olubamiji/. Retrieved 2020-05-30.
Àdùní Adé
Àdùní Adétí ó jẹ́ òṣèré orí-ìtàgé, àti módẹ́ẹ̀lì ọmọ orílẹ̀-èdè Nàìjíríà ni wọ́n bí ní ọjọ́ Keje oṣù Kẹfà ọdún 1976.
Wọ́n bí Àdùní ní ìlú New York ní orílẹ̀-èdè Amẹ́ríkà. Ìyá rẹ̀ jẹ́ ọmọ Ìlú Irish láti orílẹ̀-èdèGermany nígbà tí bàbá rẹ̀ jẹ́ Yorùbá ọmọ bíbí orílẹ̀-èdè Nàìjíríà. Wọ́n tọ́ Àdùní ní Ìpínlẹ̀ Èkó ati ní orílẹ̀-èdè Amẹ́ríkà. Ó lọ sí ilé-ẹ̀kọ́ alákọ̀ọ́bẹ̀rẹ̀ ní Ìpínlẹ̀ Èkó àti Ìpínlẹ̀ Ògùn. Bàbá rẹ̀ fẹ́ràn aí kí ó kọ́ ìmọ̀ nípa ìṣirò owó ní ilé-ẹ̀kọ́ Fásitì Kentucky ní ọdún 2008.
Adùní ti ṣiṣẹ́ ní ilé-iṣẹ́ mádàámi-dófò kan ní orílẹ̀-èdè Amẹ́ríkà ṣáájú kí ó tó dara pọ̀ mọ́ ilé-iṣẹ́ eré ṣíse. Ó dara pọ̀ mọ́ ilé-iṣẹ́ módẹ́ẹ̀lì tí wọ́n gbé àsọ tuntun jáde. Ó kópa nínú ìdíje America's Next Top Model. Lẹ́yìn tí ó padà sí orílẹ̀-èdè Nàìjíríà, ó kópa nínú eré àkọ́kọ́ rẹ̀ ní agbo Nollywood nínú eré Yorùbá kan tí wọ́n pe àkọ́lé rẹ̀ ní "You or I" ní ọdún 2013. Ó tún ti kópa nínú eré èdè Gẹ̀ẹ́sì àti ti Yorùbá. Ó ti kupa nínú fọ́ran àwo orin gbajú-gbajà olórin Sound Sultan àti Ice Prince kọ.Àdùní ti gba amì-ẹ̀yẹ "Stella Award" ní ilé-iṣẹ́ Nigerian Institute of Journalism fún ipa rẹ̀ tí ó ń kó pélú bí ó ṣe ń gbé àṣà Yorùbá lárugẹ. Ó di aṣojú fún ilé-iṣẹ́ OUD Majestic ní ọdún 2017.
Àdùní ti bímọ méjì tí orúkọ wọn ń jẹ́ D'Marion àti Ayden. Àdùní fi léde nínú ìfọ̀rọ̀wáni-lẹ́nuwò kan wípé òun kò ní fẹ́ ọkọ mìíràn mọ́ lẹ́yìn ẹni akọ́kọ́ tí òun ti bímọ fún tí àwọn sì ti pín yà.
Demi Isaac Oviawe
Demi Isaac Oviawe (tí a bí ní 2 Oṣù Kọkànlá, Ọdún 2000) jẹ́ òṣèrébìnrin ọmọ bíbí orílẹ̀-èdè Nàìjíríà ní orílẹ̀-èdè Ireland. Ó gbajúmọ̀ fún ipa rẹ̀ gẹ́gẹ́ bi Linda Walsh nínu eré "The Young Offenders" tí ọdún 2018.
Oviawe dàgbà ní ìlú Mallow, orílẹ̀-èdè Ireland sí ọwọ́ àwọn òbí rẹ̀. Àwọn òbí Oviawe dìídì sọ́ lórúkọ tó ṣe gẹ̀gẹ̀ ti òṣèrébìnrin Demi Moore. Nígbà tí Oviawe wà ní ilé-ẹ̀kọ́ girama, ó kópa nínu ṣíṣe àwọn eré ìdárayá bíi camogie àti Gaelic Football, ó sì tún kópa nínu àwọn ìbádógba eré ìtàgé ti ilé-ìwé fún àwọn eré bíi "Beauty and the Beast", "Grease" àti "Sister Act".
Ní ìbẹ̀rẹ̀, Oviawe ń gbèrò láti ṣiṣẹ́ olùkọ́ ilé-ìwé ṣùgbọ́n ní ọdún 2017, ó kópa nínu àyẹ̀wò kan lóri YouTube fún ti eré tẹlifíṣọ̀nù "The Young Offenders," ó sì jẹ́ ọ̀kan lára àwọn tí wọ́n yàn fún eré náà láti kó ipa Linda Walsh.
Oghenekaro Itene
Oghenekaro Lydia Itene jẹ́ òṣèré ọmọ orílẹ̀-èdè Nàìjíríà àti olùṣòwò.
Oghenekaro Itene wá láti Ìpínlẹ̀ Dẹ́ltà, ṣùgbọ́n wọ́n bi ní Ìlú Benin, Ìpínlẹ̀ Ẹdó níbi tí ó dàgbà sí. Ó jẹ́ akẹ́kọ-gboyè láti ilé-ìwé gíga Yunifásítì ìlú Benin. Òun ni àbígbẹ̀yìn nínu àwọn ọmọ mẹ́fà ti òbí rẹ̀. Àkọ́kọ́ ṣíṣe eré ìtàgé rẹ̀ wáyè nígbàtí ó darapọ̀ mọ́ ẹgbẹ́ eré ìtàgé ní ilé-ìwé alákọ̀ọ́bẹ̀rẹ̀ rẹ̀ lọ́mọ ọdún mẹjọ.
Itene ṣe ìfihàn àkọ́kọ́ rẹ̀ gẹ́gẹ́ bi òṣèré ní ọdún 2013 nínu fíìmù "Shattered Mirror", èyí tí olùdarí rẹ̀ n ṣe Lancelot Imasuen Oduwa. Ó kópa gẹ̀gẹ̀ bi Simi nínu eré kan tí ilé-iṣẹ́ Total Recall ṣe àgbékalẹ̀ rẹ̀. Ó sinmi ṣíṣe fíìmù fún bi ọdún kan sááju kí ó tó wá padà ní ọdún 2015 nígbà tí ó fi kópa nínu eré Mnet Africa kan táa pè ní "Tinsel." Ó tún hàn gẹ́gẹ́ bi Sonia nínu fíìmù "Glass House," èyí tí Africa Magic ṣe àgbékalè rẹ̀ ní ọdún 2016.
Carol King (actress)
Carol King (tí a bí ní 24 Oṣù Keèje, Ọdún 1963) jẹ́ òṣèrébìnrin ọmọ orílẹ̀-èdè Nàìjíríà tó gbajúmọ̀ jùlọ fún ipa rẹ̀ bi "Jùmọ̀kẹ́" nínu eré tẹlifíṣọ̀nù tí àkọ́lé rẹ̀ jẹ́ "Everyday People." Carol jẹ́ ẹnìkan tí ó maá n sábà kó ipa ìyá lọ́pọ̀lọpọ̀ nínu àwọn eré, ó sì ti ṣe bẹ́ẹ̀ hàn nínu àwọn eré tẹlifíṣọ̀nù àti sinimá àgbéléwò bíi "The Gods Are Still Not To Blame" àti "Dazzling Mirage" ti Túndé Kèlání.
A bí Carol ní Ìlú Èkó, sí ọwọ́ àwọn òbí tí wọ́n wá láti Ìpínlẹ̀ Ẹdó. Carol lọ sí ilé-ìwé St. Soweto Primary School àti Awori Anglican Comprehensive High School ní Ìlú Èkó, fún ètò ẹ̀kọ́ alákọ́bẹ̀rẹ̀ àti girama rẹ̀. Ó tẹ̀síwájú láti gba oyè-ẹ̀kọ́ nínu ìmọ̀ Ìmáàdánidófò ní ilé-ẹ̀kọ́ gíga Yunifásítì Àmọ́dù Béllò ṣáájú kí ó tó tún wá gba oyè-ẹ̀kọ́ míràn nínu ìmọ̀ "Ẹ̀sìn krìstẹ́nì" láti Yunifásítì Ìpínlẹ̀ Èkó.
Caroline King ń gbé lọ́wọ́lọ́wọ́ ní Ìpínlẹ̀ Èkó, ó sì ti di aládélórí pẹ̀lú fífẹ́ Captain Kọ́láwọlé King, ẹnití ó ti bí ọmọ mẹ́ta fún.
Iṣẹ́ òṣèré Carol bẹ̀rẹ̀ nígbà kan tí ó fi lọ fún àyẹ̀wò eré rẹ́díò kan tí àkọ́lé rẹ̀ jẹ́ "I Need To Know" ṣáájú kí ó tó tẹ̀síwájú láti kópa nínu eré "Everyday People". Ó kópa nínu ọ̀pọ̀lọpọ̀ àwọn eré ìpele àti àwọn sinimá àgbéléwò tó fi mọ́ "Dazzling Mirage", "Pasito Dehinde" àti "The Gods Are Still Not To Blame". Fún ipa rẹ̀ láti mú ìlosíwájú débá agbo eré sinimá ṣíṣe, wọ́n yẹ́ Carol sí pẹ̀lú àmì-ẹ̀yẹ "African Youth Role Model Award" ní ọdún 2009.
Fọlákẹ́ Akínyẹmí
Fọlákẹ́ Akínyẹmí tí wọ́n bí lọ́jọ́ kọkàndínlọ́gbọ̀n oṣù kẹta ọdún 1999 (31 March 1990) jẹ́ gbajúmọ̀ a sáré-ìjẹ fún orílẹ̀-èdè Norway, ṣùgbọ́n tí ó jẹ́ ọmọ bíbí Ìpínlẹ̀ Èkó ní orílẹ̀-èdè Nàìjíríà. Ó jẹ́ gbajúmọ̀ ìlúmọ̀ọ́ká eléré ìwọ̀n mítà ọgọ́rùn-ún àti igba.
Wọ́n bí Fọlákẹ́ sí ìlú Èkó. lábala àwọn ọ̀jẹ̀ wẹ́wẹ́, ó gbé ipò kẹrin nínú eré ṣíṣá ìwọ̀n mítà ọgọ́rùn-ún níbi ìdíje 2007 European Youth Olympic Festival, àti níbi ìdíje 2009 European Junior Championships. Ó gbà ipò kejì nínú eré ìje oníwọ̀n ọgọ́rùn-ún, osin gbé ipò kẹfà nínú eré ìje oníwọ̀n igba. Bákan náà, ó díje lọ́dún 2006 nínú ìdíje relay only), the 2007 European Junior Championships, àti ìdíje 2008 World Junior Championships in Athletics – Women's 100 metres nínú idije oníwọ̀n mítà ọgọ́rùn-ún àti 2008 World Junior Championships in Athletics – Women's 200 metres oníwọ̀n mítà igba, bẹ́ẹ̀ náà lọ́dún 2011 ó kópa nínú 2011 European Athletics U23 Championships – Women's 100 metres àti 2011 European Athletics U23 Championships – Women's 200 metres) oníwọ̀n mítà ọgọ́rùn-ún àti igba, ṣùgbọ́n kò pegedé fún àṣekágbá without.
Fún ìdíje ipele àwọn àgbà, ó kópa nínú 2009 European Indoor Championships, 2010 World Indoor Championships, 2010 European Championships, 2012 European Championships àti 2013 European Indoor Championships láì pegedé fún àṣekágbá. Nínú ìdíje láàárín àwọn orílẹ̀-èdè tó ti kópa gbẹ̀yìn, ó dé ìpele tó tẹ́lẹ̀ àṣekágbá nínú ìdíje Athletics at the 2013 Summer Universiade – Women's 100 metres oníwọ̀n ọgọ́rùn-ún ti 2013 Summer Universiade. Láti ìgbà náà, ó ti fẹ̀yìntì, nítorí ìfarapa.
Àwọn àkókò ìsáré rẹ̀ tó yára jù ìṣẹ́jú aaya 7.36 nínú ìdíje ìwọ̀n ọgọ́ta (60),èyí wáyé lọ́dún 2009 ní Florø; ìṣẹ́jú àáyá 11.46 nínú ìdíje oníwọ̀n ọgọ́rùn-ún mita (100),lọ́dún 2012 ni ìdíje ní Florø; àti àáyá 23.61 nínú ìdíje oníwọ̀n mita igba,lọ́dún 2010 ni Donnas, Italy. She represented the clubs IL i BUL and SK Vidar before joining IK Tjalve ahead of the 2014 season,
Alex Lopez (òṣèrébìnrin)
Alexandra López, tí a mọ̀ sí Alex Lopez jẹ́ òṣèrébìnrin ọmọ orílẹ̀-èdè Nàìjíríà àti orílẹ̀-èdè Brasil tí ó jẹ́ afẹwàṣiṣẹ́ tẹ́lẹ̀rí. Ó gbajúmọ ̀jùlọ fún ipa kan tí ó kó nínu fíìmù amẹ́jọ́lọ́wọ́ kan táa pe àkọ́lé rẹ̀ ní "Domitila 2". Ní ọdún 1993, ó ṣe ipò kejì níbi ìdíje ẹwà, "Most Beautiful Girl in Nigeria"
A bí López ní ìlú Jos ṣùgbọ́n ó dàgbà ní ìlú Obosi, Ìpínlẹ̀ Anámbra ní gúúsù ìla-òòrùn Nàìjíríà. Òun ni àbílé kejì àwọn ọmọ márùn-ún tí àwọn òbí rẹ̀.
López ti sàfihàn nínu eré Faruk Lasaki kan tí àkọ́lé rẹ̀ jẹ́ "Changing Faces" níbití ó ti kó ipa Franca. Ó tún ti kó àwọn ipa olú-ẹ̀dá-ìtàn àti ipa amúgbálẹ́gbẹ̀ẹ́ nínu àwọn fíìmù Nollywood bíi "Domitilla", "Love, Sex & Marriage", "Dangerous Girls", "Abuja Connection 2&3", "Emotional Hazard", "The One I Love", "Akata", "Catastrophe", "Jungle Justice", "Moving Train", "Remarkable Pains", "Scout", "Sisters On the Run", "Six Problem Girls", àti "The Good The Bad And The Terrible" and "Walls Have Ears" . Ó kó ipa ìbálòpọ̀ ẹlẹ́yàkannáà nínu "Domitilla".
Lopez kòì tíì ṣe ìgbeyàwó ṣùgbọ́n ó ti ní ọmọkùnrin kan. Ní Oṣù Keèje Ọdún 2013, a gbọ́ wípé López àti Slim Burna, akọrin orílẹ̀-èdè Nàìjíríà tí ó wà ní ìlú Port Harcourt, dì jọ n ṣe wọléwọ̀de, ṣùgbọ́n àwọn méjéèjì fèsì pé ọ̀rẹ́ lásán làwọn jẹ́.
Uche Mac-Auley
Uche Mac-Auley (tí àbísọ rẹ̀ jẹ́ Uchechukwu Nwaneamaka ) tí a mọ̀ tẹ́lẹ̀ bi Uche Obi Osotule jẹ́ gbajúgbajà òṣèré, ònkọ̀wé, olóòtú sinimá àgbéléwò ọmọ orílẹ̀-èdè Nàìjíríà.
Mac-Auley wá láti Ìpínlẹ̀ Dẹ́ltà ní Nàìjíríà. Àwọn òbí Mac-Auley jẹ́ olùkọ́ tí wọ́n sì maá n ṣiṣẹ́ káàkiri. Nítorí ìdí èyí, Mac-Auley kò gbé lójú kan fún ìgbà pípẹ́. Èyí mú kí Mac-Auley lọ sí ọ̀pọ̀lọpọ̀ ilé-ìwé alákọ̀ọ́bẹ̀rẹ̀ ṣùgbọ́n ó padà parí ní ilé-ìwé Osoro Primary School, ó sì lọ sí Anglican Girls Grammar School àti Idia College fún ètò-ẹ̀kọ́ girama rẹ̀. Mac-Auley gba oyè-ẹ̀kọ́ nínu ìmọ̀ èdè Gẹ̀ẹ́sì láti ilé-ẹ̀kọ́ gíga Delta state university.
A lè ṣàpèjúwe Mac-Auley bi gbajúgbajà òṣèré àti ọ̀kan nínu àwọn ẹni ìṣáájú ní agbo eré sinimá ti Nàìjíríà. Mac-Auley ṣe àkọ́kọ́ ìfihàn rẹ̀ lágbo eré sinimá ti Nàìjíríà pẹ̀lú kíkópa gẹ́gẹ́ bi "Nkemji" nínu eré tẹlifíṣọ̀nù kan ti ọdún 1991 tí a pe àkọ́lé rẹ̀ ní "Checkmate", èyítí Amaka Igwe ṣe àgbékalẹ̀ àti dídarí rẹ̀, ní àjọṣepọ̀ pẹ̀lu àwọn òṣèré Nollywood bíi Richard Mofe-Damijo, Norbert Young, Francis Agu, Bimbo Manuel, Kunle Bamtefa, àti Binta Ayo Mogaji. Mac-Auley ní ìsinmi ọlọ́jọ́gbọọrọ nídi iṣẹ́ òṣèré láti máa kọ ìwé ìtán fún àwọn ọmọdé, ṣùgbọ́n ó padà sí ìdí iṣẹ́ òṣèré ní ọdún 2016 nígbàtí ó kópa nínu fíìmù kan tí àkólé rẹ̀ jẹ́ "Mid-Life."
Yàtò sí ṣíṣe iṣẹ́ òṣèré, Mac-Auley tún jẹ́ ònkọ̀tàn àti agbéréjáde, ó sì ti ní lórúkọ rẹ̀, àwọn fíìmù bíi; "Dangerous Twins, Sins of my Mother" àti "In a Lifetime."
Mac-Auley ti ṣe ìgbeyàwó lẹ́ẹ̀mejì ri. Ní àkọ́kọ́ pẹ̀lú olóòtú Obi Osotule, ẹnití ó pàdé ní ọdún 1993 nígbà tí wọ́n fi ń gbaradì fún eré "Unforgiven Sin." Mac-Auley padà wá pínyà pẹ̀lú Obi Osotule ní ọdún 2002 kí ó tó wá fẹ́ Solomon Mac-Auley ní ọdún 2006.
Orúkọ tí Mac-Auley ń lò tẹ́lẹ̀ nígbà tí Osotule síì jẹ́ ọkọ rẹ̀ ni “Uche Osotule” ṣùgbọ́n lẹ́hìn tí ó fẹ́ ọkọ míràn, ó yí orúkọ rẹ̀ padà sí “Uche Mac-Auley” láti máa jẹ́ orúkọ ọkọ rẹ̀ tuntun.